蒸暑思梁州述懷
作者：陸游
朝代：宋

paragraphs: 宣和之末予始生，遭亂不及遊司并。
從軍梁州亦少慰，土脉深厚泉流清。
季秋嶺谷浩積雪，二月草木初抽萌。
夏中高涼最可喜，不省舉手驅蟁蝱。
藏冰一出賣滿市，玉璞堆積寒崢嶸。
柳陰夜臥千駟馬，沙上露宿連營兵。
胡笳吹墮漾水月，烽燧傳到山南城。
最思出甲戍秦隴，戈戟徹夜相摩聲。
兩年劍南走塵土，肺熱煩促無時平。
荒池昏夜蛙閤閤，食案白日蠅營營。
何時王師自天下，雷雨澒洞收攙搶。
老生衰病畏暑濕，思卜鄠杜開柴荆。